08/10/2021 | Administración LocalMunicipal
Vedra
Secretaría-Intervención
Aprobación do Plan Estratéxico de Subvencións (PES) do Concello de Vedra

Aprobación do Plan Estratéxico de Subvencións (PES) do Concello de Vedra para o período 2021-2023 Por medio do presente anuncio faise público que o Pleno da Corporación do Concello de Vedra, na sesión ordinaria que tivo lugar o 29 de setembro de 2021, aprobou o Plan Estratéxico de Subvencións (PES) do Concello de Vedra para o período 2021-2023 que se transcribe a continuación: INTRODUCIÓN Conforme sinala o preámbulo da Lei 38/2003, do 17 de novembro, xeral de subvencións (en adiante LXS), “A Lei establece igualmente a necesidade de elaborar un plan estratéxico de subvencións, que introduza unha conexión entre os obxectivos e efectos que se pretenden conseguir, cos custos previsibles e a súas fontes de financiamento, co obxecto de adecuar as necesidades públicas a cubrir a través das subvencións coas previsións de recursos dispoñibles, con carácter previo ao seu nacemento e de forma plurianual”. En efecto, é un principio que debe respectar calquera administración pública na súa actuación o de planificación e dirección por obxectivos e control da xestión e avaliación dos resultados das políticas públicas. Neste liña, o artigo 8 da LXS, establece con carácter básico que “Os órganos das administracións públicas deben concretar nun plan estratéxico de subvencións os obxectivos e efectos que se pretenden coa súa aplicación, o prazo necesario para a súa consecución, os custos previsibles e as súas fontes de financiamento, supeditándose en todo caso ao cumprimento dos obxectivos de estabilidade orzamentaria”. As previsións contidas na LXS desenvólvense no Decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións (en adiante RLXS), que nos seus artigos 10 a 15 establecen cales deben ser os principios reitores, o ámbito e o contido dos plans estratéxicos, así como a competencia para a súa aprobación, o seguimento que debe realizarse dos mesmos e os efectos do seu incumprimento. En consecuencia, o plan estratéxico deberá confeccionarse con carácter previo a calquera proposta de outorgamento de subvencións e as propostas que se formulen deberán estar recollidas no plan estratéxico de subvencións. O Real decreto 130/2019, do 8 de marzo, polo que se regula a Base de Datos Nacional de Subvencións e a publicidade das mesmas e demais axudas públicas, introduce un novo parágrafo no artigo 13 do RLXS, no que sinala que os plans estratéxicos de subvencións e as súas actualizacións deben publicarse no sistema nacional de publicidade de subvencións e axudas públicas. O artigo 6 da Lei 19/2013, do 9 de decembro, de transparencia, acceso á información pública e bo goberno, establece que as administracións públicas publicarán os plans e programas anuais e plurianuais nos que se fixen obxectivos concretos, así como as actividades, medios e tempo previsto para a súa consecución. O seu grao de cumprimento e resultados deberán ser obxecto de avaliación e publicación periódica xunto cos indicadores de medida e valoración, na forma en que se determine por cada administración competente. A transparencia, a mellora da xestión e o seguimento das subvencións, a corrección das insuficiencias normativas e o control das condutas fraudulentas que se poden dar neste ámbito son esenciais para conseguir asignacións eficaces e eficientes desde esta modalidade de gasto e facer compatible a crecente importancia das políticas de subvencións cunha política orzamentaria fundamentada no cumprimento do principio de estabilidade orzamentaria e sustentabilidade financeira. ARTIGO 1.–ÁMBITO TEMPORAL. O presente Plan Estratéxico de Subvencións (en adiante PES) terá unha vixencia de tres anualidades, abarcando o período 2021-2023, de conformidade co artigo 11.4 do RLXS. Durante a súa vixencia, o PES deberá modificarse no caso de preverse novas liñas de subvencións distintas das recollidas no artigo 8 deste plan. Non obstante, non será necesaria a modificación do PES nos supostos de que a modificación consista na variación do importe asignado a unha subvención da liña, sempre que o resto dos compoñentes da mesma permanezan sen cambios, feito este que deberá quedar acreditado no expediente, por parte do centro xestor correspondente. ARTIGO 2.–NATUREZA XURÍDICA. De conformidade co previsto no artigo 12.3 do RXS, os plans estratéxicos de subvencións teñen carácter programático e o seu contido non crea dereitos nin obrigas. A súa efectividade quedará condicionada á posta en práctica das diferentes liñas de subvención, atendendo entre outros condicionantes ás dispoñibilidades orzamentarias de cada exercicio. En base ao anterior, o contido do PES é simplemente estimativo das liñas de subvencións que se conteñen nos créditos iniciais do orzamento, non vinculando en ningún caso aos órganos competentes. As concesións de subvencións e os seus importes estarán condicionadas en todo caso ás correspondentes consignacións orzamentarias e a estabilidade orzamentaria. ARTIGO 3.–ÓRGANO COMPETENTE. Ao tratarse o PES dun instrumento de planificación estratéxica das actividades de fomento e da xestión económica de carácter plurianual, a competencia para a súa aprobación correspóndelle ao pleno da corporación. ARTIGO 4.–ASPECTOS ESTRATÉXICOS DO PLAN. Obxectivos Son obxectivos xerais do PES do Concello de Vedra: a) Dar cumprimento ao mandato legal recollido no art.8.1 da LXS que obriga aos concellos a aprobación do correspondente plan estratéxico con carácter previo á concesión de subvencións. b) Determinar as liñas estratéxicas de actuación do Concello, establecendo un conxunto de principios comúns ás mesmas. c) Mellorar e racionalizar a xestión municipal das subvencións coa valoración dos aspectos de transversalidade, eficacia e eficiencia na xestión das diferentes liñas de axudas. d) Regular, con carácter xeral, o réxime de concesión e xustificación das subvencións a tramitar polo concello conforme a criterios obxectivos, previamente establecidos na convocatoria a fin de garantir o coñecemento previo dos mesmos polas potencias persoas beneficiarias. e) Ter un seguimento dos seus resultados, axustando os recursos anuais aos fins conseguidos na procura da máxima eficiencia. Son obxectivos prioritarios do PES do Concello de Vedra o fomento de todo tipo de actividades de utilidade pública ou interese social, ou de promoción dunha finalidade pública, sempre sen ánimo de lucro colaborando no desenvolvemento e fomento de actividades de escaso rendemento económico así como potenciar a creación de redes asociativas e de participación dos cidadáns na actuación municipal. Con todo, este PES debe servir de auténtica ferramenta para conseguir unha maior eficacia no cumprimento dos obxectivos da actividade subvencional e nunha maior eficiencia na asignación do gasto público. Principios Legalidade: a súa finalidade é axustar todo o procedemento ao bloque normativo de aplicación, tanto no que se refire ás subvencións como ás regras de sustentabilidade e estabilidade do gasto público. Publicidade: a finalidade é garantir a publicidade da convocatoria e das subvencións concedidas, iso sen prexuízo da posible concesión directa, de conformidade co establecido LXS, nas Bases de execución do orzamento do Concello de Vedra e demais normativa de aplicación. Libre concorrencia: o devandito principio materialízase na determinación dos requisitos que deben cumprir as persoas beneficiarias, non restrinxindo o acceso a quen se atopen en igualdade de condicións, garantindo a concorrencia e igualdade na distribución de fondos públicos, sen prexuízo da posible concesión directa que, de conformidade co establecido na norma aplicable, deberá contar coas dispoñibilidades orzamentarias. Obxectividade: a concesión de subvencións realizarase conforme a criterios obxectivos, previamente establecidos na convocatoria a fin de garantir o coñecemento previo dos mesmos polas potenciais persoas beneficiarias. Transparencia, igualdade e non discriminación na asignación dos recursos públicos: materialízase coa observancia dos principios de concorrencia, obxectividade e publicidade, sen prexuízo da aplicación dos supostos legais de concesión directa. Eficacia e eficiencia: eficacia no cumprimento dos obxectivos marcados co establecemento dun procedemento de seguimento e control das subvencións concedidas e eficiencia na asignación de recursos públicos, coa valoración das subvencións e a asignación aos proxectos mais eficientes, debéndose xustificar cuantitativa e cualitativamente as subvencións percibidas. ARTIGO 5.–PERSOAS BENEFICIARIAS E PROCEDEMENTO DE CONCESIÓN. O Concello de Vedra concederá subvencións a favor de entidades sen ánimo de lucro así como a favor de persoas físicas ou xurídicas coa finalidade de fomentar a realización de actividades de utilidade pública ou interese social ou para promover a consecución de fins públicos atribuídos á competencia local. A concesión das subvencións no marco do presente PES adecuaranse aos seguintes procedementos: – Subvencións concedidas en réxime de concorrencia. – Subvencións de concesión directa:  Previstas nominativamente nos orzamentos.  Con carácter excepcional, aquelas subvencións nas que se acredite razóns de interese público, social, económico ou humanitario, ou outras debidamente xustificadas que dificulten a súa convocatoria pública. – No caso de subvencións cuxo outorgamento ou contía sexan impostas ao Concello de Vedra por unha norma de rango legal, para o procedemento de concesión estarase ao que lle resulte de aplicación de acordo coa súa propia normativa. ARTIGO 6.–EFECTOS, PRAZOS PARA A SÚA CONSECUCIÓN, CUSTOS PREVISIBLES E FINANCIAMENTO. Efectos O PES pretende canalizar un conxunto de actividades que permitan ofrecer aos diferentes sectores sociais do municipio a posibilidade de desenvolver proxectos que lles conduzan á satisfacción de necesidades de todo tipo: sociais, profesionais, de emprego, de lecer, etc. En efecto, a actividade subvencional pretende: a) Fomentar a realización de actividades de interese xeral, así como a colaboración entre esta entidade local e os particulares para a xestión de actividades de interese público. b) Impulsar, promover e potenciar a participación da sociedade da cidade nos distintos ámbitos de xestión municipal de interese concorrente, así como promocionar a inclusión social mediante axudas económicas a aqueles cidadáns que se atopen en determinadas situacións de vulnerabilidade social, en defensa do principio de igualdade de oportunidades. c) Fomentar e impulsar a consecución do obxectivo de igualdade de xénero. A aprobación do PES non supón a xeración de dereito algún a favor das potenciais persoas beneficiarias, que non poderán esixir indemnización ou compensación algunha no caso de que o plan non se leve á práctica nos seus propios termos. Prazos Con carácter xeral, as subvencións municipais terán un prazo de execución anual, sendo o período elixible a efectos de xustificación o ano natural. Non obstante, naqueles supostos nos que as circunstancias fagan conveniente a modificación do período elixible a efectos de xustificación, o dito período deberá recollerse nas correspondentes bases das subvencións/convocatoria ou convenio no caso de subvencións nominativas. En todo caso, o prazo de xustificación non porá en perigo o cumprimento dos prazos de peche do exercicio. Custos e financiamento O establecemento efectivo das subvencións previstas neste PES, requirirá a inclusión dos créditos correspondentes no orzamento municipal de cada ano. O financiamento da acción subvencional efectuarase mediante fondos propios do Concello de Vedra, sen prexuízo de que a percepción de subvencións ou achegas para a mesma acción ou finalidade permita ao Concello un incremento dos créditos inicialmente consignados, dando lugar a supostos de subvencións cofinanciadas. ARTIGO 7.–SEGUIMENTO E AVALIACIÓN. O control e seguimento do presente PES realizarase de forma anual, en dous aspectos: 1. Control económico-financeiro das subvencións: encomendado á Intervención, que se realizará de conformidade coas esixencias recollidas na lexislación vixente.2. Control e seguimento do Plan: encomendado á Xunta de Goberno Local. Ao respecto, as áreas xestoras das subvencións remitirán no primeiro semestre do ano unha memoria das subvencións tramitadas no exercicio inmediatamente anterior na que se proceda a avaliación das mesmas e inclúa no seu caso suxestións para a elaboración do seguinte Plan. Sen prexuízo do anterior, as áreas xestoras poderán formular durante a vixencia do plan cantas propostas de modificación ou actualización do PES consideren oportunas. ARTIGO 8.–LIÑAS ESTRATÉXIAS DE ACTUACIÓN. â LIÑA ESTRATÉXICA 1. ASISTENCIA SOCIAL â LIÑA ESTRATÉXICA 2. CULTURA E TURISMO â LIÑA ESTRATÉXICA 3. PROMOCIÓN DO DEPORTE â LIÑA ESTRATÉXICA 4. EDUCACIÓN â LIÑA ESTRATÉXICA 5. PROMOCIÓN ECONÓMICA E EMPREGO â LIÑA ESTRATÉXICA 6. PROTECCIÓN CIVIL LIÑA ESTRATÉXICA 1.–ASISTENCIA SOCIAL 1.1. Emerxencia social 1.2. Acceso a recursos básicos complementarios a persoas en situación de exclusión ou vulnerabilidade social 1.3. Realización de actividades na área dos servizos sociais destinadas a colectivos vulnerables 1.4. Material escolar e transporte LIÑA ESTRATÉXICA 2.–CULTURA E TURISMO 2.1. Promoción e difusión da cultura 2.2. Mantemento e funcionamento de entidades que fomenten o coñecemento da música 2.3. Eventos e actividades no fomento da música 2.4. Organización de eventos culturais relevantes 2.5. Actividades e concursos: premios outorgados na celebración de eventos culturais 2.6. Actuacións de formación e promoción no ámbito cultural, turístico, histórico e artístico da cidade LIÑA ESTRATÉXICA 3.–PROMOCIÓN DO DEPORTE 3.1. Organización e participación en competicións ou eventos deportivos 3.2. Mantemento e funcionamento de entidades que fomenten o deporte 3.3. Actividades e concursos: premios outorgados na celebración de eventos deportivos LIÑA ESTRATÉXICA 4.–EDUCACIÓN 4.1. Organización de actividades lúdicas e educativas extraescolares 4.2. Actividades e actuacións no ámbito educativo para o alumnado LIÑA ESTRATÉXICA 5.–PROMOCIÓN ECONÓMICA E EMPREGO 5.1. Recuperación do sector empresarial e protección do emprego por mor da COVID19 5.2. Fomento de actuacións e formación no ámbito laboral LIÑA ESTRATÉXICA 6.–PROTECCIÓN CIVIL 6.1. Mantemento e funcionamento de agrupacións de voluntarios en materia de protección civil Vedra, 5 de outubro de 2021. O alcalde Carlos Martínez Carrillo